Anchetă la Primăria Parisului. Edilul, sub lupa justiției pentru deturnare de fonduri
- Moraru Iulia
- 6 martie 2024, 13:45
Poliția a efectuat percheziții în birourile Primăriei Parisului în cadrul unei anchete preliminare ce vizează presupuse deturnări de fonduri publice, relatează surse judiciare citate de presa franceză.
Inspectorii de la brigada financiară și magistrații de la Parchetul Național Financiar (PNF) au efectuat percheziții la Primăria din Paris și la clădirile sale auxiliare într-o anchetă ce privește circumstanțele controversate ale călătoriei primăriței Anne Hidalgo în Tahiti, în octombrie 2023.
Ane Hidalgo, suspectă de deturnare de fonduri
Ancheta se concentrează asupra călătoriei primarului Anne Hidalgo în Tahiti, anul trecut, sub pretextul pregătirii Jocurilor Olimpice pe care capitala Franței urmează să le găzduiască în vara acestui an.
Investigația a fost inițiată în noiembrie anul trecut în urma unei plângeri depuse de către o asociație anticorupție, AC!. Suspiciunile se referă la luare de mită și deturnare de fonduri publice și sunt concentrate asupra "deplasării în Tahiti a doamnei Anne Hidalgo și a unei delegații a Primăriei Parisului", a declarat sursa judiciară.
În noiembrie, Anne Hidalgo, membră a partidului socialist, a răspuns criticilor privind călătoria sa în Polinezia Franceză prin publicarea unei liste a întâlnirilor la care a participat.
Deși nu a vizitat locul de desfășurare a competiției de surf de la Jocurile Olimpice Paris 2024, care se va desfășura în Tahiti, a declarat că adjunctul său responsabil cu sportul a reprezentat-o acolo.
Opoziția o acuză că și-a luat, de fapt, o vacanță pe bani publici
Desemnarea lui Anne Hidalgo pentru a inspecta instalațiile în timpul vizitei sale nu a fost însoțită de publicarea fotografiilor. Acest fapt a determinat adversarii săi politici să afirme că de fapt, aceasta a fost o vacanță sub acoperire.
Municipalitatea pariziană a declarat într-un comunicat de presă că această anchetă reprezintă "o urmare firească a raportului trimis Parchetului Naţional Financiar şi a fost continuată astăzi prin prezentarea voluntară de către municipalitate a documentelor suplimentare solicitate", adăugând că aceasta "a prezentat deja în mod voluntar documentele justificative" referitoare la aceste deplasări.
Conform declarațiilor asociației anticorupție care a depus plângerea, primarul Parisului a folosit această ocazie pentru a vizita fiica sa, care locuiește pe o insulă din apropierea Tahitiului.
Ea a fost însoțită de doi adjuncți, precum și de soțul ei, se menționează în plângere.
"Se pune imediat întrebarea cine a plătit pentru această călătorie", a precizat asociaţia.
Aproape 60 de mii de euro pentru călătoria făcută de Anne Hidalgo
Conform declarațiilor Primăriei Parisului, costurile de transport pentru delegația pariziană, formată din șase persoane (trei consilieri și trei membri ai personalului), au totalizat 40.955 de euro.
În timp ce cheltuielile pentru cazare și masă au fost de 18.545 de euro.
Comisia de etică a Primăriei a exonerat-o deja pe primăriţă de orice abatere. Comisia "a considerat că Anne Hidalgo a efectuat o călătorie de afaceri în Noua Caledonie şi Polinezia, finanţată de către autoritatea locală din Paris, în perioada 16-21 octombrie 2023 dimineaţa, precum şi o călătorie privată din după-amiaza zilei de 21 octombrie până la 5 noiembrie 2023, plătită din fondurile sale personale", potrivit News.ro.